Ljubljana – Nadzorniki Termoelektrarne Šoštanj so obravnavali poslovanje družbe v prvem trimesečju in okvire naložbe v šesti blok. V Delu smo pred mesecem razkrili , da bo Teš 6 dražji za več kot 100 milijonov evrov, zato poročila ne bodo prinesla novih presenečenj.Šesti blok Termoelektrarne Šoštanj (Teš 6) bo dražji za 100 milijonov evrov, so po naših podatkih izvedeli nadzorniki družbe. Večji del podražitve naj bi bil posledica suspenza del Alstoma oziroma nepodelitve državnega poroštva za posojilo 440 milijonov evrov iz Evropske investicijske banke. Za podaljšanje garancij, financiranje premostitvenega posojila, penale in drugo bo moral Teš plačati več kot 60 milijonov evrov.Po medijskih objavah o podražitvah so se za ceno začele zanimati EIB in Evropska banka za obnovo in razvoj pa tudi vlada, saj je po zakonu o poroštvu Teš zavezan k spoštovanju pogodbe z vlado, ta pa med drugim določa, da se projekt ne bo podražil na več kot 1,32 milijarde evrov. Sedanja cena je najmanj 1,42 milijarde evrov, večina podražitve pa je posledica dolgih razprav o podelitvi državnega poroštva. Poroštvo je, za mnoge neupravičeno, predvidel Teš v pogodbi z Alstomom. V Holdingu Slovenske elektrarne in Tešu kljub vsemu opozarjajo, da bi bila ustavitev projekta oziroma umik bank katastrofa za poslovanje cele skupine HSE, ki bi skoraj gotovo postala nelikvidna.Poslovanje Teša v prvih treh mesecih tudi ni bilo najboljše, saj ob dobrih vodnih razmerah vsi raje kupujejo cenejšo elektriko iz hidroelektrarn. Odkup elektrike iz Teša je bil v prvih treh mesecih pet odstotkov pod načrtovanim, kljub temu je imel Teš v tem obdobju malo več kot milijon evrov dobička. Bolje je bilo lani, v rekordno sušnih razmerah. Za HSE je to obenem dokaz, da je v državi smiselno imeti različne vire elektrike.